**Aşezarea slavilor la sudul Dunării. Romanitatea orientală**

Treptat, Imperiul Roman a început să decadă, din cauza **atacurilor popoarelor migratoare.**

În **anul 271 dH. împăratul Aurelian** s-a retras la sud de Dunăre. După această retragere ordonată a romanilor, migratorii au stăpânit pentru o perioadă Dacia.

Primii au fost **goţii şi gepizii**, care au trecut prin Dacia în secolele **III-IV dH**. Apoi au venit din Asia **hunii şi avarii**.



Poporul migrator care şi-a pus amprenta asupra teritoriului ţării noastre a fost **poporul slav**.

**Slavii** au năvălit pe teritoriul ţării noastre **dinspre nord-est**, în secolul al **VI-lea dH**. Se ocupau cu creşterea vitelor, vânătoarea, pescuitul, agricultura. Numeroase izvoare istorice atestă **convieţuirea strămoşilor noştri cu triburile slavilor**.

După **căderea Imperiului Roman de Apus (476 dH.)** , Imperiul Roman de Răsărit (Imperiul Bizantin ) a realizat mai **multe expediţii împotriva slavilor**. Denumirea de Imperiul Bizantin a fost creată de istorici după dispariţia Imperiului Roman de Răsărit. Slavii au profitat de un război între pretendenţii la tron ai Imperiului Bizantin şi **au trecut în anul 602 la sud de Dunăre**. **Ei se aşează în Peninsula Balcanică.**

În partea de est a Europei , datorită prezenţei Imperiului Roman de Răsărit a luat naştere **romanitatea orientală**. Aceasta cuprindea teritoriul dintre **Austria de azi şi Marea Neagră** , incluzând şi ţara noastră.

**Pătrunderea slavilor la sud de Dunăre a avut următoarele consecinţe** :

* Romanitatea orientală a fost izolată de romanitatea occidentală
* Populaţia romanică din Peninsula Balcanică a fost divizată în mai multe grupuri
* Locuitorii romanici de la sud de Dunăre au fost împinşi până în Grecia de azi

**Slavii au fost asimilaţi de strămoşii nostrii în decurs de câteva secole**. La sud de Dunăre **populaţia romanică a fost asimilată de slavi**, începând procesul de formare a popoarelor slave din Peninsula Balcanică **(bulgari, sârbi, croaţi, sloveni )**